  Виталий Пронин Калык кырӟанъёс-эктонъёс, удмурт сям-йылолъёс адямиослы тунсыко. Сое шӧдо но учкисьёслы капчи мылкыдзэс дурыныз кисьто Можга ёросысь усточиос. Матысь дыре соос шумпоттозы Ижысь калыкез но. 22-тӥ апреле Удмурт театрын бадӟым концерт пуктозы.Можга ёрос администрациысь культурая управлениысь методцентрен кивалтӥсь Надежда Бесогонова верамъя, ёросысь ансамбльёс Иже дасясько Культурая, печатья но иворъёсъя министерстволэн «Гуртысь культура - городлы» проектэз чотын.- Март толэзе шоркарысь калыкез шулдыртӥзы воткинскъёс, табере милям черодмы. Ижысь учкисьёсмылы узыр программа дасяськом. Кылсярысь, концертын удмурт сям-йылолъёсты возьматоз Бадӟым Сибы гуртысь «Марӟан» калык ансамбль. Соосты умой тодо Франциын, Англиын, Эстониын но. Татысь усточиос котьку шуо: асьмелэсь кырӟаськом, муртлэсь - ум. Соос туж трос вашкала гуръёсты быдэсто. «Йыр сюдон», «Рекрут», «Кубо сюан», «Выль кен пылатон» но мукет йылолъёсты пыр-поч тодо. Кылем арын 15 арес тырмиз Учаысь «Чибори» калык ансамбльлы. Ӵапак татысь усточиос 1997-тӥ арын вуылӥзы Кипре, отын улӥсьёсты удмурт культураен тодматžзы. 22-тӥ апреле калыкез шулдыртозы на «Нынек уӵыос». Татысь воргоронъёсын ӵош кырӟаз Геннадий Заволокин «Играй, гармонь» передачаяз. Нош Удмуртиын арганчиос куспын ортчем фестивальын Нынекысь шудžсьёс устоосыз луизы. Удмурт но ӟуч кырӟанъёсты быдэстоз «Родные просторы» хор. Тӥни сыӵе кизилиосмы шулдыртозы Ижысь калыкез, - шуэ Надежда Николаевна.Можгаын улӥсьёс эркиямын шулдыр концертъёсын. Ёросын трос калык ансамбль нимез нуллӥсь коллективъёс но нимаз крезьгурчиос. Кылсярысь, «Родные просторы» хор ёросысь ансамбльёслэн кивалтӥсьёссылы мастерской выллем луиз ини. Татын соос ог-огзылэсь адӟем каро, иворъёсынызы, репертуаренызы вошъясько. Уго хоре кырӟаны ветло ёрослэн огпалаз, Нынекын, улӥсьёс но, Ӟуч Пычасысь, районлэн воксё мукет палысьтыз, усточиос но. Собере та коллектив узыр самодеятельной композиторъёсын, кылсярысь, артистъёс но, учкисьёс но туж ярато Кибъялась Александр Андреевлэсь, Нынекысь Иван Смолинлэсь, Вуж Юбераысь Александр Соломинлэсь, Можгаысь Марина Карповалэсь кырӟанъёссэс.Можгаын улӥсьёс котьку шуныт пумитало вить Сергейёсты. Соослэн «Вить кырӟась сюлэмъёс» нимаськись концертазы залын буш интыос уг луо. Уго Вуж Юбераысь Сергей Алексеев, Можгаысь Сергей Созонов, Вуж Каксяысь Сергей Кайсин, Пычасысь Сергей Вотяков но Учаысь Сергей Крутихин шулдыр но ӝож, нёжмыт но эктон гуръёсын, удмурт но ӟуч кырӟанъёсын калыклэсь сюлэмъёссэс асьсэ пала берыктӥзы ини.«Чибори» ансамбльлэн кивалтӥсез, Удмурт Республикалэн «Сӥлы карон» премиеныз пусъем Сергей Крутихин серекъяса шуэ:- Шаерамы вань ук куинь Геняос. Маин ми пӧртэм, лыдмыя соосыз азьпалтӥм ини, кырӟаны быгатонэнымы но бере ум кылиське.Та проект куинь ар ӵоже ужа ини, та дыр куспын калык яратӥз Сергейёсты. Ижын ортчоно концертын но кырӟась пиосмуртъёс паймытозы.Галина Семёнова. Теги: Можга  